奉和聖製漕橋東送新除岳牧
作者：蘇頲
朝代：唐

paragraphs: 寶賢不遺俊，臺閣盡鵷鸞。
未若調人切，其如簡帝難。
上才膺出典，中旨念分官。
特以專城貴，深惟列郡安。
政行思務本，風靡屬勝殘。
有令田知急，無分獄在寬。
至言題睿札，殊渥灑仙翰。
詔餞三台降，朝榮萬國歡。
舉杯臨水發，張樂擁橋觀。
式佇東封會，鏘鏘檢玉壇。